《郭补生朝》
宋代·李石

汾阳家世郎官星，百里隐隐闻雷声。
德人所至有别样，不向尺雷求能名。
上官嗔骂吏束湿，日下廪庾堆如京。
此时桃李出谈笑，溪邑井井山风清。
东林香火远公社，长官得暇来寻盟。
云间春茗试新瀹，月里禅心须细评。
今朝还有寿者相，松椿龟鹤纷喧争。
高人著意供一默，富贵浮云双眼明。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。